Soldaterne skulle træne med lysammunition, da der pludselig gik ild i noget lyng i Nationalpark Thy.

En militærøvelse i Nationalpark Thy tog natten til onsdag en uventet drejning, da soldaterne pludselig satte ild til noget lyng i parken. Det var soldater fra Aalborg Kaserne i Nørresundby, der deltog i øvelsen, hvor de blandt andet skulle træne med lysammunition. - Fordi det er ret tørt, så har det antændt noget lyng. Det slukker de så med noget vand, de selv har med i nogle flasker, men der var nogen, der fik det dårligt, så derfor var der et par ambulancer derude, oplyser vagtchef ved Midt- og Vestjyllands Politi, Jens Claumarch. Soldaternes slukningsarbejde blev suppleret af Nordjyllands Beredskab, der omkring klokken 23 rykkede ud fra Station Hurup. Slukningsarbejdet var overstået klokken 4. De soldater, der havde fået det dårligt, blev kørt til tjek på Thisted Sygehus, men ifølge vagtchefen er der ingen meldinger om tilskadekomst. - Det tolkes efter Beredskabsloven. Så hvis det vurderes, at man på uforsvarligvis har brugt nogle redskaber, som antænder ild, kan det få et efterspil, men det er der ikke vurderet i denne situation, så hos os fremgår det bare som en hændelse, siger vagtchefen.